
 Tey la bésub ñakku ci sunu ekool.



 Kinne ànd na ak seexam Góora di waxtaan.



 Kinne sol na mariñeer ak sipp bu baxa, Góora anàngo ak tubey.



 Ba nu egsee, danu fekk ekool bi fees dell aki elew.



 Ëttu ekool bi xumb na, ñee ngi fo, ñeneen ñi di waxtaan.




 Bésub ñakk


 Muse Juuf mu ngi wax elew yi ñu def raŋ.



 Kinne ak Góora ñoo toppante.



 Kinne a ngi di tàppante ak xaritam, di xàqataay.



 Góora noppi, mel ne ku ñu tere wax.



 Yenn saa mu geestu ndeyjooram, bët yi di xef ak a xippi.




 Dafa mel ne Góora dafay séentu ñiy ñakk fu ñu tollu.



 Ak ni mu mënee kaf, tey mu ne cell,



 mel ne du moom.



 Haa, Góora tey soppeeku na



 ba jaaxal seexam.



 Kinne a ngi naan ko : - Góora,



 wax ma lu xew ?




 Ñu jekki-jekki dégg riiru oto.



 Ñu tijji buntu ekool bi, oto bi dugg.



 Noonu, mu am ñu wàcc, dugg ci biro direktëer bi.



 Ñu génn, duggaat ci beneen kalaas ak seen i jumtukaay.




 Elew yi raŋ nañu, di Kugg Kenn-benn.



 Ku génn, sa kanam leer, ngay ree.



 Góora ne : - Xanaa dañu fiy maye



 neexal tey.



 Mu ngi naan, jóge ci pikiiru, di xàqataay,



 lu bees la.



 Maa ngi koy soog a gis, man xaritóowu ma ak piŋŋ de.




 Góora gis na seexam Kinne, di tàppante ak moroomam yi.



 Mu ne, déedeet, warul metti, loxo doktoor bi dafa sedd.



 Mën na am itam ñakk yee wuute.



 Doktoor bi, ni muy muuñe nii, ku baax la war a doon.




 Saa yu Góora waree dug, may



 palaasam keneen.



 Mu foogoon ne kenn gisu ko.



 Seen Muse woo ko, laaj ko : - Góora lu xew ?



 Mu ne ko : - Sama ndoŋ li mooy metti Muse.




 Muse ne ko : - Sa moroom yépp ñakku nañu, yaw doŋŋ a ci des.



 - Yaakaaroon naa ñakku nga bu yàgg, fii gisuloo fi kenn.



 Muse téye na ci loxoom, dugg kalaas bi ñuy ñakke.



 Góora ne ko : - Muse dama saf saw.



 Muse ànd ak moom ca wanag wa, indiwaat ko mu toog.




 Mu ne ko Muse :



 - Sama tànk dafay pat-pati.



 Muse ne ko Góora :



 ñ àkk mettiwul doo ko yëg sax.



 Bul def sa xel ci ñakk wi, melal ne kuy seetaan futbal.



 Bu ko defee, doo yëg sax ne ñakku nga.




 Noonu, Góora fireeku, kanam gi leer,



 muy ree.



 Ni muy waxtaane ak Muse la doktoor téye loxo bi, pikiir ko.



 Doktoor bi noppi, ne ko :



 - Waaw góor, ba beneen yoon.



 Góora xamul lu xew, mu ngi naan :



 - Doktëer ba beneen yoon.




 Góora bég na, mu ngi fo ak xaritam yi,



 di daw.



 Kinne ne ko, Góora seet naa la fii yépp,



 foo nekkoon ?



 Góora tontuwu ko, muy gën a fo.



 Doktoor bi dem na, gisatul oto bi.



 Kinne ne ko : - Xanaa kon



 ñakku nga ba noppi ?




 Góora ne ko : - Déedeet, damay xaar ba beneen yoon.



 Kinne ne ko : - Nga ni lan ?



 - Sama nopp yee neexul walla?



 - Xaar laa dégg, xaar ba kañ ?



 - Lii du fi amee, xaaral ma boole la.




 Noonu Kinne dem seeti seen Muse.



 Muse Juuf laaj ko :



 - Lu xewati ?



 Kinne ne ko :



 - Muse ndekete Góora ñakkuwul.



 Leegi laa ko gis, laaj ko, mu wax



 ma ne ñakkuwul.



 Laajal sama xarit yii taxaw,



 mën nañu ma seede.




 Muse Juuf ne ko :



 - Góora ñakku na sama kanam.



 Dafay kaf rekk moo tax mu wax la lool,



 ana mu sax ?



 Noonu, Góora ñëw ne, jërëjëf Muse Juuf.



 Yaa tax ba tiitu ma, waaye bu beneen yoonee, dinaa ñakku.




 Muse Juuf ne waaw, damay bëgg



 jommi walla ?



 Dafa mel ne Góora mu ngi ci dëggam ak ni muy waxe nii.



 Mu téye loxo Góora, ëñ simis bi,



 won ko fi mu ñakku.



 Mu ne ko : - Góora, doo ma wax lii lan la ?




 Noonu Góora tàmbali sotti rangooñ.



 Kinne ne Muse : - Jooyul de, dafa bég rekk.



 Nii lay def kër ga, saa yu kontaanee.



 Xale yépp tàccu ko, naan ko, Góora, Góora !




 Ñu ngi biir kalaas, suñu Madam génn,



 ba mu yàgg mu dellusi.



 Madam Sekk ne ñu : - am na ay doktoor yu war a ñew ci kanam



 - Dañu ñuy ñakksi.



 Mboor, kenn ci elew yi ne : - Madam mbaa du metti ?



 Madam Sekk ne ko : -Tuuti rekk waaye suñu njëriñ la.




 Mboor buqat bi


 Tontu Madam Sekk taxul Mboor dal.



 Kolos bi jib na, ñépp génn foyi



 ci ëttu ekool bi.



 Mboor leru na miir bi, mu daw génn,



 kenn gisu ko.



 Xale yaa ngi fo, kenn gisu ko.




 Duggaat nañu kalaas di ree.



 Waa kër doktoor yaa ngi taxaw ak seen i jumtukaay.



 Elew yi di ubbi bët yu rëy.



 Gis nañu pikiir yi waaye ku ne yaa ngi dëgër–dëgërlu.




 Madam Sekk woo na xale yi



 benn-bennal leen.



 Xadi moo jëkk a jàll, pikiir nañu ko



 waxul dara.



 Ismaylaa ci topp, gaññi na tuuti.



 Maryaama moom, dafa dummóoyu,



 tëj ay bëtam.



 Asan tamit waxul dara.




 Matel moom, raful sax, jàmbaar la.



 Bi ñu woowee Mboor, kenn wuyuwul.



 Ana Mboor ?



 Gisuñu fa kenn, Mboor dafa ragal pikiir, daw na ñibbi.




 Waa kalaas bi yépp ñakku nañu.



 Ñakku mettiwul te dafa lay aar ci jàngoro.



 Soo ko xasee ba def, mucc nga



 ci tawat yu bare.



 Sa yaram dina tàng tuuti, waaye du yàgg.




 Sunu Madam dalal nanu, bi mu santee ñakkkat yi ba noppi.



 Moom ci boppam, moo jëkk a ñakku ngir ñu bañ a ragal.



 Fi mu nekk nii, ñakk wi aar nanu ci feebar.



 Dara dootuñu tëral.




 Ci ëllëg sa, Mboor dellusi kalaas.



 Bi ko Madam Sekk laajee, mu ne ko boppam dafa doon metti.



 Looloo tax mu ñibbi.



 Teewul mu soññ ko ne na dem



 lopitaal ñakkuji.



 Mboor ne ko waaw, waaye defu ko.




 Bi mu toogee ba am weer,



 Mboor ñëwatul kalaas.



 Madam Sekk yëgal ñu ne Mboor dafa feebar ba àntare lopitaal.



 Xale yi booloo dem seeti ko ca ëllëg sa.



 Lopitaal ba sore na waaye ñoom Laay ak Faati dañu ko dox.



 Bi ñu yeggee, ñu ngi fekk, mu tëdd di woccu.




 Yaramam a ngi jeex tàkk.



 Moroomu elewam yaa ngi ko wër,



 ku ne jaaxle.



 Talul sax wax ak ñoom ndax dafa sonn lool.



 Maryaama dafa ko yërëm bay jooy.




 Yàggul fajkat bu jigeen bi ne leen ñu ñibbi.



 Xale yi génn nañu ak njàqare.



 Su ñakku woon ni nun, ndax lii dina ko dal ?



 Xanaa déedeet ! Loolu la Maymuna tontu.




 Toog nañu fanweeri fan,



 Mboor soog a jàngsi.



 Mu ngi sew ruuj ni bantu bale, bëtam yi xóot ci biir.



 Madam Sekk woo ko, ne ko : - Li nga ñakkuwul moo la sonal.



 Ñakk dafay musal nit, di ko aar ci jàngoro.




 Mboor jékki-jékki rekk tëdd ci taabal ji.



 Madam Sekk tiit, ñëw ci wetam :



 Lu la jot doom ?



 Amatuma kàttan, dama sonn ci toogaay bi.



 Ñu wut oto, dugal ci Mboor, mu ñibbi.




 Ca ëllëg sa, mu dellu lopitaal,



 moom ak yaayam.



 Doktoor bi bindal ko ay garabi ferñent.



 Mënul dem farmasi jëndi ko, amul xaalis.



 Seen benn dëkkandoo bu baax dem jëndi garab yi, may ko.




 Mboor toog na seen kër,



 yaayam di ko toppatoo.



 Naan na garab, pikiiru na ay pikkiiri kàttan, soog a am tan.



 Benn pikiiru ñakk la doon daw te sampal nañu ko ay biteel.



 Bi mu génnee lopitaal, pikiiraat nañu ko yeneen pikiir.



 Mboor réccu na li mu ñakkuwul.




 War na dabu bés yi mu demul jàngi.



 Maryaama abal na ko kayeem, muy nafar.



 Beneen yoon, dina takk fitam,



 ñakku ni ñépp.



 Aar sa bopp ba mu jotee, dina tax ba jàngoro du la tëral.




 Leegi, daara yi bër nañu, gox ba Aadama dëkk xumb na lool.



 Guddi ak bëccëg, dëkk baa ngiy riir,



 kenn mënu fi noppalu.



 Suba teel, xale yi jóg, di futbal,



 di fo ak a yuuxu.



 Bu ngoonee, xumbeel yi door boole ko ak sabar yu tar.



 Guddi gu ne, ñuy xumbal ba fajar.




 Xam naa sama wareef ci gox gi



 Loolu jaaxal Aadama ak waa këram,



 ndax maamam dafa feebar.



 Mu jaaxal magu gox bi yépp, ñuy tawat naan dañu sonn.



 Duñu nelaw bu baax te dañuy am jafe-jafe suñu bëggee génn.



 Menn mbooloo mu dajale doomu aadama yi aki mala ne lii jaaduwul.



 Ñu ne fàww ñu jóg ci leegi.


 Abdu moo jiite mbooloo mi, picc Ramatu topp ca moom.



 Balaa ñuy tàmbali lenn, xale yi, Picc ak Soccet ñooy dem gëstuji.



 Ñaari xale yu ne ànd ak ñaari picc



 ak ñetti soccet.



 Picc yi ak soccet yi ñooy jàppale xale yi.




 Picc yi wékkoo diktaafon yi, soccet yi lonkoo mikoro yi.



 Xale yi téye seen i kaye ak seen i big di bind.



 Dinañu laaj ñépp, nit ak bàyyima,



 luy seen naqar.



 Ñuy dugg këroo kër, ngir saytu ak laaj nit ñi seen i xalaat.



 Bi ñu wëree fépp, gëstu ba noppi,



 ñu toog ci ëtt ba.




 Ñu ne dañuy bind lépp li ñu jële ci seen gëstu ba.



 Poñ yii lañu fa jële.



 - Xale yi, ci buntu kër yi lañuy futbal.



 - Dëkk bi, kenn mënu fi noppalu, muy guddi, di bëccëg.



 - Gox bi dafa tilim, xasaw xunn, lëndëm.




 - Ku am sa ndox mu bon rekk sooti ci mbedd mi.



 - Bés bu nekk picc yi tànt, di woy ba fajar.



 - Nag yi ne béy yi joxuñu leen cër.



 - Làmp bu ñu indi ci koñ gi, golo yi toj ko.



 Ñu ni waa leegi lu ciy pexe ?




 Njóogu ne dañuy yee nit ñi ci seen i yelleef aki wareef.



 Ñu xam ni ñu war a nekke ak seen waa gox.



 Majigeen, mi bokkoon itam ci mbooloo ma ne : - Waa nan lanu koy defe ?



 Ku nekk ci ñoom di xalaat li gën a baax.




 Pitax ni : - Nañu def ay po yuy wone wareefu nit ak dëkkandoowam.



 Seku ne : - Nañu yebal ay ndaw këroo kër ñu waxtaan ak ñoom.



 Ramatulaay ne : - Nañu dem ci rajo yi, wax, yeete.



 Sàmba ne : - Walla ñu def ay taf



 ci mbedd yi.



 Ku nekk di wax loo xalaat, joqalante ba xumb lool.




 Njéeme moo gënoon a tuuti



 ca mbooloo ma.



 Juroom-benne at rekk la am waaye teewu koo muus.



 Mu xalaat ba mu yàgg, mu ne : - Ay alamaan.



 Ku ne gestu di ko xool, di xaar



 mu eggale xalaatam.




 Ba noppi, ñu jox leen jàngat bu jëm ci wareefu doomu aadama.



 Ñépp ree waaye ñu xam ni li



 mu wax dëgg la.



 Ñépp nangu li mu wax.



 Ñu ne leegi nag nanu lim wareef yi nit



 war a xam.





 Ñu woo Mbonaat, mu toog, ñu teg ci ginnaawam kaye, di bind.



 Ñu def ay rëdd, daldi ca bind.



 Sàmm aqu dëkkandoo ci nuyoo, wone yar, def lu baax.



 Jàppale ñi amul doole, ñu mel ni xale yi ak màggat ñi.



 Déggal mag ñi, waajur yi ak jàngalekat yi te toppatoo leen.




 Jox cër màndarga réew mi, raaya bi, meer yi ak ñoom seen.



 Jox cër takk-der yi, toppatoo sunu yëf ak lu ñépp bokk.



 Joxe sama xalaat ci yar ak teggin.



 Jox cër ku ma bokkal ak ku



 ma bokkalul xeet.



 Pitax daldi jàngaat lépp lu ñu bind



 ci kaye bi.




 Ñu sottiwaat ko ci kayit yu bare.



 Ñoom ñépp ànd, dem tafi ko ca mbedd ya.



 Ñu def ay po ak teyaatar ci koñ bi,



 woo ñépp.



 Ramatulaay ànd ak Muusaa ak Seku dem ca rajo ba di yeete.



 Ñu fexe ba ñépp jot ci wareef yooyu.




 Waa koñ ba, nit ak bàyyima ne xam sa yelleef baax na.



 Waaye xam sa wareef ak sa



 warugar a ko gën.



 Am diir rekk, xumb-xumb wàññiku bu baax ci yenn waxtu yi.



 Picc yi bàyyi nañu xumbal guddi yi,



 bu fukki waxtu jotee, lépp tas.




 Waa dëkk bi ñépp nekk ci jàmm,



 dund bi neexaat.



 Benn bés, Lamin, ab xale bu tukkiwoon



 lu yàgg, ñibbisi.



 Mu toog ay fan seetlu ni gox bi



 dafa soppeeku.



 Bu guddi jotee rekk, kenn dootul dégg tëgg.




 Muuy laaj xanaa dëkk bi amatul



 xumbalu guddi.



 Te leegi dëkk bi dafa set,



 neex, kenn jàmbatatul.



 Ñu xamal ko ne dañu yee waa dëkk



 bi ci seen i wareef.



 Mu ne ãa! Lii key moo tax



 dëkk bi soppeeku.



 Ñàkk xam daal li mu waral bare na



 te dafay indi fitna.




 Bunaama, xale bu am juroom-ñetti at la, dafa dëkk ak yaayaam.



 Bi mu amee ñeenti at la pàppaam gaañu.



 Yaayaam sonn lool, barewul xaalis,



 waaye nekk nit ku baax.



 Suba su yeewoo, mu daani dooleem,



 du tàyyi, du bàyyi.



 Foo ko fekk muy kër-këri ngir am lu mu dundale doomam.




 Bunaama, xale bu baax


 Yaayam bëgg Bunaama di lekk bu baax.



 Mu bëgg itam mu nekk xale



 bu yaru te am njariñ.



 Yaayam jàngal ko ay wareef yu baax



 yu mu war a xam.



 Mu ne loolu dina tax mu am njariñ tey dimbale waa goxam.




 Benn bés, seen madam ne leen



 dañuy dem Lag Roos.



 Yaayam jox ko benn saag, defal ko



 ci ndox ak añam.



 Mu jox ko téemeer ne ko bu mu ko gaaw a jaay.



 Yaayam xam na ni Bunaama dafa bëgg sokolaa ak tàngal.



 Mu ne ko :



 - Bul ko jënde sokolaa ak tàngal de !




 Bunaama jàpp bu baax li ko yaayam wax, mu daldi dem.



 Mu toog ci wetu palanteeru oto bi, di xool yiy romb.



 Yàggul dara, oto bi taxaw, ñu wàcc, moom ak yeneen xale yi.



 Ñu waaxu, wuti dex ga ; ndox ma rafet, niroo ak melo sippax.



 Melokaanu ndox ma moo tax ñu tudde ko lag roos.




 Xale ya jàng, fo ca wetu dex ga,



 lekk, waxtaan.



 Ba ñeenti waxtu jotee, madam Ba woote.



 Bunaama ak ay waa kalaasam war a dellu. Ñoom ñépp jóg, wuti oto ba.



 Bunaama dem bay bëgg dugg, fàttaliku ne wacc na fa saagaam.



 Mu dellu di ko seeti.




 Noonu rekk mu gis genn góor gu mag gu fakkastalu, faf daanu.



 Góor ga di onk, di woote ndimbal naan :



 Wóoy, dimbaleleen ma.



 Bunaama dawsi fekksi ko, laaj ko mbaa gaañuwul.



 Góor ga tontu ko ne :



 Gaañuwuma lool, waaye sama tànk dafay metti.



 Bunaama dimbale ko mu toog, mu daldi daw dugg ci benn bitig.





 Mu jël xaalisam, jënd benn biteelu ndox, dem jox góor ga.



 Kooku naan ca ñetti guux, daldi lenqaliku.



 Mu dadi sëlmoo la des ca ndox ma.



 Mu gërëm Bunaama, ñaanal ko, ne ko ku baax nga te yaru.



 Bunaama gis ni góor gi amaat na kàttan, mu daw fekki moroom ya.




 Madam Ba dafa jaaxle woon lool,



 bi mu ko gisulee.



 Xamul fu Bunaama dem,



 fu nekk wër na ko fa.



 Bi mu ko gisaatee, me ne uf, xelam dalaat waaye mu soow ko.



 Mu ne ko : - Jaaxleloo nga ñépp,



 foo nekkoon ?



 Ay ca duggal, foo nekkoon sànq ba leegi ?




 Bunaama ne ko : - Sama saag laa



 fàtte woon.



 Ma dem di ko jëli gis genn góor



 fakkastalu daanu.



 Moom laa doon dimbale, looloo ma yéexal.



 Madam Ba soow ko, ne ko yow



 dangay taxawaallu.



 Mu ne ko dinaa la pini ndax bu beneene dooto ko defati.




 Madam teg ko daan fomp kalaas bi



 ca ëllëg sa.



 Bunaama fomp kalaas bi ba mu set boole ko ag mbégte.



 Xam na ni madam gëmu ko waaye moom gëm na boppam.



 Xam na ni def na lu baax ni ko ko yaayam waaxewoon.



 Madam gis kalaas bi ni mu sete, mu ne ko : - Jaaraama.




 Su beneene nag, bu ñépp dee ñëw, nanga ñëw ànd ci.



 Dëkk bi wóorul, bu nu la sàcce nag ?



 Bi mu ñibbee, mu nettali yaayam li mu def, fa mu demoon.



 Yaayam bég lool ci li mu taxaw, dimbale nit ku sonn.



 Ñu toog ay weer, ekoolu Bunaama am xew-xew bu mag.




 Dañu leen waroon a joxi neexal, ndax jàng nañu ba ekool tëj.



 Bunaama ne yaayaam na ñëw ak moom.



 Yaayam solu ba jekk, ànd ak moom,



 ñu dem ekool.



 Bi ñu eggee, mu fekk fa ay xaritam yépp.



 Mu fo ak ñoom, bég lool, di curpi-curpi.




 Nees tuuti, kolos bi keleŋ-keleŋi,



 ñépp jegesi, toog ci siis yi.



 Direktëer bi jox neexal xale yi jàng bu baax yépp.



 Bunaama itam am na ay neexal yu bare.



 Képp ku war a am neexal ci njàng, jox nañu ko.



 Ñu ne leegi dañuy neexal ñi gën a ràññeeku ci at mi.




 Bunaama jekki rekk, dégg ñu woo turam.



 Mu jaaxle naan :



 - Waa man lu ma def bay am ndam ?



 Direktëer xool ko ak bët yu lewet ngir mu ñëw jegesi.



 Bi muy yéeg di wuyuji, mu gis genn góor gu mag.



 Mu mel ni dafa ko xàmmee, waaye xamatul fan la woon ?




 Góor gi ne ko, fàttaliku nga ma ?



 Bunaama yëngal boppam ne ko déedeet.



 Mu ne ko :



 - Yaa ma dimbale woon ca lag roos,



 danga fàtte ?



 Xelam dellusiwaat nag ci na mu ko dimbalee woon.



 Mu ne ko :



 - Jëf ju rafet nga defoon, dimbale ku sonn.




 Nit ku baax nga, maa la jox neexal bii.



 Muy nandim kub, ñu bind ca



 “ Xale bi ràññeeku ci at mi”.



 Góor gi ne ko dinaa la dimbale



 ci lépp loo bëgg.



 Mu tàllal ko benn kéyit ne : Nanga ma seetsi ak sa yaay.



 Yaayam bég lool, ne :



 - Soo yaroo macc tàngal,



 yëy guney ngaay, suuy.




 Sooda, elew bu bëgg jàng la, moo raw



 ci seen kalaas.



 Muse jox na ko ay neexali jumtukaayu njàngaan yu bare.



 Boyet bi fees na ak ay géppën, ekeer, kaye, keryoŋ.



 Am na itam saag bu réy bu def



 ay téere ak diksoneer.



 Ndokkeel nanu ko ci kanamu moroomam yi.




 Sooda jël na ndam li


 Yaayam ak Pàppam bég nañu lool ci seen doom Sooda.



 Sawar na, nangu na liggeey, bëgg na jàng.



 Am na fulla ak fayda ci lépp lu muy def.



 Dina jàppale ñaari rakkam yi ba ñu mokkal.



 Jàngal na xaritam Seku, mu mën a waññi léegi ba ñaar-fukk.




 Njàngam, du ko boole mukk ak po.



 Saa yu wàcce ekool, dina nafar lesoŋam.



 Lu mu xamul dina ko laaj Seku, gëstu ko, peeg ko.



 Li mu jot a xam, dina ko gën a dëgëral.



 Saa yu Sooda taree li muy jàng, Seku dafa koy toppandoo.




 Gis na yaayam ni mu sonne ci liggeeyu kër gi.



 Bés bu jot mu dem tool, togg añ ak reer.



 Gis na pàppaam li muy daj



 ngir dundal leen.



 Bu xëyee dem tool, bu noppee



 dem màrse jaayi.




 Bés bu nekk waajuram jàjj ko ci njàng mi.



 Lépp lu mu soxla ci njàng mi, jëndal nañu ko ko.



 Lépp lu moroom yi sol, am na ko, ñee wul kenn.



 Yére yu ne gàññ la am aki dàll, waaye taxu koo fuuy.




 Sooda bëgg na sore lool ci njàngam,



 dem ba iniwersite.



 Jàng lu jëm ci wér-gu-yaramu ndey



 itteel na ko.



 Jàng itam lu jëm ci wàllu jur soxal na ko.



 Doktoor sinekolog la bëgg a doon ëllëg.




 Jigeen ñiy ñàkk seen bakkan sunuy matu metti na ko.



 Ëmb yiy yàqu ci ñàkk xam tiis na ko.



 Gis na jigeen ñiy nef ci dëkk bi, sonn lool.



 Bëgg na bokk ci ñiy jàppale jigeen ñiy ëmb bu ñuy mucc.



 Seku nee na ko mu boole ci pajum picc yi.




 Sooda, génnam barewul,



 xana soxla su jamp.



 Li koy yékkati, bokk na ci set- setal



 ci dëkk bi.



 Su ko defee, mooy jiitu ci liggeey bi,



 indaale baleem.



 Dina takk séram ba mu dëgër, jiital ñaari rakkam yi.




 Bu nu wootee sabar, kenn du ko fa séen.



 Du dox mukk ci po walla ci caaxaan.



 Këram lay toog ak seku aki rakkam di jàng ak di nafar.



 Ku ci mokkalul mu sa la, jàppale la ci tàggatu yi.




 Bu ekool tëjee, day jàppale yaayam ci tool yi.



 Moom ak rakkam ñooy seddoo liggeeyu kër gi, Seku di leen kekkantoo.



 Natt bi yaayam bokk moo yore kayitu xayma wi.



 Booba ba ak léegi dara dëngul ci waññi bi.




 Waa dëkk bi wóolu nañu ko ndax



 xale bu jub la.



 Téye na tànkam, téye na loxoom,



 jàpp na njàmburam.



 Ku nekk bëgg nga am doom



 ju mel ne Sooda.



 Sooda yaru na, yeewu na, yaatu na.




 Ba mu jiitoo ci tànneef yi, jaaxalul kenn.



 Sooda siggil na boppam, siggil ekoolam, siggil ay waajuram.



 Teg na Seku ci mbaggam,



 ne ko bul jaaxle ñooy ànd.



 Bursu bi dina ko dimbali



 ci li des ci njàngam.



 Jàng daal mooy caabi jiy tijji buntu xam-xam.




 Du tooñ, du xuloo, du tongoo, du ŋaayoo.



 Xale bu teey la, siisul, sobul, soxarul.



 Kenn masu ko fekk muy xeex, talu ko sax.



 Foo ko fekk, mu ngiy jubale



 ñaar nu jàppante.



 Dina toppatoo wérug Seku, li muy lekk ak li muy naan.




 Ekool tànn na Sooda ci joŋante bu réy bi.



 Seen muse woo na ko, xibaar ko ko.



 Ekool bi am na ci moom yaakaar lool.



 Bu bokkee ci ñett ñi jiitu, dina am bursu.




 Dafa mel ne li ko Muse wax, yokk na ko jom.



 Fu mu tollu, mu ngi nafar ndax bañ a fàtte.



 Xam na ne xel mu neex doyul.



 Looloo tax du tàyyeel ci jéemantu.



 Bu sonnee bay dajjant, Seku cof ko ci nopp mu yéewu.




 Sooda bëgg na jiitu ci joŋante boobu.



 Gàddu ndam li, gën na koo sawarloo.



 Mu ngi waajal boppam ci fànn yépp.



 Mokkal na lu aju ci jëf ci bindin wi.



 Jàpp na lu aju ci jëf ci waxin wi.

